**Høringssvar til omstillingskatalog til budget 2025**

Som de forældrevalgte repræsentanter, vil vi gerne råbe vagt i gevær overfor de markante og destruktive spareforslag der er fremlagt.

Vi mener helt overordnet ikke at der skal spares på børne- og unge området da der efterhånden er konsensus blandt alle fageksperter om, at pengene gør størst gavn i det tidlige børneliv.

Derfor vil de nævnte spareforslag komme til at koste langt mere andre steder end der spares, og det vil betyde markant dårligere børneliv for de yngste borgere i Syddjurs kommune.

Vi har valgt af fremhæve enkelte punkter, som vi i særdeleshed finder uhensigtsmæssigt at forfølge videre. Vi vil derfor som absolut minimum, kraftigt opfordre til at de fjernes fra omstillingskataloget.

**Modul ordning:**

Vi er en pendler kommune der slår på den helt store tromme, for at få børnefamilier fra f.eks. Aarhus til at komme hertil. Så dur det ikke, at forældrene presses yderligere.

Modulordning vil samtidig skabe et mere usikkert arbejdsgrundlag for pædagogerne (som der i forvejen er mangel på) de vil skulle sættes op og ned i tid alt efter tilmelding fra familierne til moduler. Det vil få personale til at søge mod kommuner uden denne forringelse af arbejdsvilkår-og forringe kvalitet, arbejdsmiljø og sammenhængskraft og dermed forringe kvaliteten omkring kerneopgaven  
Desuden vil det påvirke forældresamarbejdet at skulle være “politibetjent” omkring om 8.30-14.30 for at sikre overholdelse.

**Reduktion i specialpædagogisk team:**

Syddjurs kommune generelt, og Kolind i særdeleshed, har behov for specialpædagogiske tiltag for at sikre det gode børneliv. Dette er ikke kun vores holdning men underbygges også af fakta. (jf. Indenrigs- og Sundhedsministeriets Benshmarkmarkingenhed bliver der ikke færre 0-5-årige med diagnoser)

Der bliver talt og arbejdet meget med tidlig indsats og støtte til læring. Det er svært at se i dette punkt.

Specialpædagogisk indsats er i forvejen meget lavt (6-8 timer om ugen hvis man får max støtte)  
Der skrives ydermere at, ”personale skal opkvalificeres til selv at kunne varetage opgaven i stedet”? (hvordan og hvem betaler for opkvalificering)

Det er ekstremt dygtige specialpædagoger der ved hvad de skal gøre, det er vigtigt ikke at tage medarbejdere fra den daglige drift, som i forvejen mangler ressourcerne til kunne “gå fra” og guide barnet og at lave en lille gruppe sammen med andre, til barnet med særligt behov.

**Reduktion i andelen af uddannet personale:**

Hvis det forudsættes at et godt børneliv giver et godt ungdoms- og voksenliv, så er dette et forkert sted at spare.

Vi henviser bl.a. til Brenda Taggart ”The Effective Pre-school, Primary and Secondary Education project”

Dette fagfællebedømte projektviser en direkte lige linje mellem trivsel i børnehave der 1:1 kan fremskrives til fagligt niveau og social kapital ved afslutning af folkeskolen.

Ydermere har vi følgende hypotese: Færre uddannede = mindre kvalitet og fokus på det enkelte barns udvikling og behov (direkte i modstrid med de sociodemografiske faktorer)

Det kan skabe pressede forhold for dem der er står tilbage med større (for stort ansvar) hvilket kan føre til stress sygemeldinger (et område der ligger meget højt i forvejen indenfor pædagogfaget)

Vi håber at I efter grundige overvejelser blandet andet på baggrund af vores høringssvar, vil fjerne de fremsatte punkter i kataloget.

På vegne af fællesbestyrelsen Kolind Børnehus & Kolind skole

Christopher Elers Koch, Næstformand